
הכנסת השמונה-עשרה
נוסח לא מתוקן

מושב רביעי
<פרוטוקול מס'   606>
מישיבת ועדת החוקה, חוק ומשפט
יום שני, ט"ו באייר התשע"ב (07 במאי 2012), שעה 11:05
<סדר היום:>
<1. הצעת חוק הגיור הצבאי, התשע"א-2010>
<2. הצעת חוק לתיקון פקודת העדה הדתית (המרה) (תעודת המרה למתגייר במהלך שירותו הצבאי), התשע"א-2010>
נכחו:

<חברי הוועדה:> 
דוד רותם – היו"ר
אברהם מיכאלי

אורי מקלב

<מוזמנים:> 
חה"כ דורון אביטל

חה"כ נינו אבסדזה

חה"כ זבולון אורלב
חה"כ רוברט אילטוב

חה"כ משה גפני

	הראל גולדברג
	–
	רפרנט, משרד המשפטים

	רפי דיין
	-
	עוזר הרב הראשי לענייני גיור, הרבנות הראשית

	אל"מ איל קרים
	–
	ר' מחלקת הרבנות - רבנות צבאית ראשית, משרד הביטחון

	סרן אורטל יוחפז
	–
	יועצת משפטית, מנהל הנפגעים וקציני ערים, משרד הביטחון

	נסים עוג'ר
	–
	פעיל חברתי ומרצה לחוק ומשפט


<ייעוץ משפטי: >
סיגל קוגוט
אלעזר שטרן
<מנהלת הוועדה:>
דורית ואג
<קצרנית פרלמנטרית:>
אסתר מימון
<הצעת חוק הגיור הצבאי, התשע"א-2010>
<הצעת חוק לתיקון פקודת העדה הדתית (המרה) (תעודת המרה למתגייר במהלך שירותו הצבאי), התשע"א-2010>
<היו"ר דוד רותם:>
הצעת חוק הגיור הצבאי, התשע"א-2010; הצעת חוק לתיקון פקודת העדה הדתית (המרה) (תעודת המרה למתגייר במהלך שירותו הצבאי), התשע"א-2010. מי בעד החוק?
<זבולון אורלב:>
רגע.
<היו"ר דוד רותם:>
זה חוק שלך ושלי יחד.

<סיגל קוגוט:>
כל אחד לחוד או שאתם ממזגים אותם?

<היו"ר דוד רותם:>
ממזגים ומצביעים.

<סיגל קוגוט:>
רגע. רגע.

<היו"ר דוד רותם:>
גברתי היועצת המשפטית, נא לקרוא את הצעת החוק.

<סיגל קוגוט:>
אני אקרא את שני הנוסחים. הנוסח הראשון, הצעת החוק שהוגשה ראשונה היא הארוכה יותר. 
	הגדרות
	1.
	בחוק זה – 

	
	
	"בית דין צבאי" – בית דין לגיור שהוקם לפי סעיף 2, הפועל במסגרת צבא הגנה לישראל;

	
	
	"חייל" – מי שמשרת בצבא הגנה לישראל בשירות סדיר או קבע, או מי שהשלים את עיקר ההליכים לקראת עריכת גיור, בעת היותו בשירות כאמור;

	
	
	"רב רושם נישואין" – רב שמונה כרושם נישואין לפי סעיף 2(6) לחוק הרבנות הראשית לישראל, התש"ם–1980.

	בית דין צבאי לגיור
	2.
	הרב הצבאי הראשי רשאי להקים בתי דין לגיור שיהיו מוסמכים לעסוק בענייני גיור של חיילים, לרבות עריכת גיור.

	אישור על עריכת גיור
	3.
	החלטת בית דין צבאי המאשרת כי נערך לחייל גיור, תועבר לאישורו של הרב הצבאי הראשי, ויראו את אישורו כתעודת אישור לפי סעיף 2(1) לפקודת העדה הדתית (המרה).

	תוקפו של גיור
	4.
	(א) לא יהיה תוקף לביטול גיור שערך בית דין צבאי ואושר כאמור בסעיף 3, אלא אם כן החליט בית הדין הצבאי שערך את הגיור או הרכב מיוחד כאמור בסעיף קטן (ב), על ביטולו.

	
	
	(ב) התעוררה שאלת תוקפו של גיור שערך בית דין צבאי, בפני בית דין רבני או בית משפט אחר, תועבר ההכרעה בנושא הגיור לבית הדין הצבאי שערך את הגיור; חדל בית הדין הצבאי כאמור להתקיים או חדלו לפחות שניים מחבריו לכהן בו, תועבר ההכרעה להרכב מיוחד שימנה הרב הצבאי הראשי מקרב מי שמכהנים כדיינים בבתי דין צבאיים.

	רישום נישואין
	5.
	(א)
רב רושם נישואין יפעל על פי אישור שניתן לפי סעיף 3.

	
	
	(ב)
חבר בית דין צבאי המכהן כרב רושם נישואין, מוסמך לטפל ברישום נישואין של בני זוג שאחד מהם לפחות התגייר בבית דין צבאי, ללא קשר למקום מענם הרשום.

	
	
	(ג)
לא היה חבר בית דין צבאי המכהן כרב רושם נישואין, ימנה הרב הצבאי הראשי אדם המכהן כרב רושם נישואין, אחד או יותר, לטפל ברישום נישואין של בני זוג כאמור בסעיף קטן (ב).

	ביצוע ותקנות
	6.
	שר המשפטים ממונה על ביצוע חוק זה, והוא רשאי, בהסכמת הרב הצבאי הראשי, בהתייעצות עם שר הביטחון ובאישור ועדת החוקה חוק ומשפט של הכנסת, להתקין תקנות בכל עניין הנוגע לביצועו. 

	תחולה
	 7.
	הוראות חוק זה יחולו גם על גיור שערך בית דין לגיור הפועל במסגרת צבא הגנה לישראל לפני תחילתו של חוק זה, ובלבד שלא התקבלה החלטה חלוטה בעניין תוקפו של הגיור בידי ערכאה שיפוטית.


ההצעה השנייה קצרה יותר, שעוסקת בסעיף הראשון של ההצעה הרחבה.

<היו"ר דוד רותם:>
ממזגים את זה, אז למה אנחנו - - -
<סיגל קוגוט:>
אם חבר הכנסת אורלב רוצה - - -

<היו"ר דוד רותם:>
הוא לא רוצה.

<סיגל קוגוט:>
זו פרוצדורה ויש לזה משמעות, כי ההצעה הזאת היא רק חלק. השנייה עוסקת בעוד שני עניינים שזאת לא עוסקת בהם, לכן זה כן משנה מה המציע רוצה.
הצעת חוק לתיקון פקודת העדה הדתית (המרה) (מס'...) (תעודת המרה למתגייר בתקופת שירותו הצבאי), התשע"ב–2012
	תיקון סעיף 2
	1.
	בפקודת העדה הדתית (המרה), בסעיף 2, אחרי סעיף קטן (1) יבוא: 

	
	
	"(1א)
 אישר הרב הצבאי הראשי או אדם מטעמו, הליך גיור שנערך במסגרת צבאית בתקופת שירותו הצבאי של המתגייר, יראו את האישור האמור כתעודת אישור שניתנה  לפי סעיף קטן (1)."


זו ההצעה. חבר הכנסת אורלב, האם תרצה הוראת תחולה דומה, שזה יחול גם על גיורים קודמים, ובלבד שאין לגביהם הכרעה חלוטה של בית משפט או בית דין?
<זבולון אורלב:>
נכון מאוד.

<היו"ר דוד רותם:>
רבותי, האפ יש למישהו הערות? בבקשה, חבר הכנסת מקלב.
<אורי מקלב:>
לפני זכות הדיבור הייתי רוצה לשמוע את העמדה של הרבנות הצבאית בעניין הזה, של הרב הצבאי. האם החוק הזה תואם את ההכרזות שלו שהיו בתקופה האחרונה?
<היו"ר דוד רותם:>
זה תואם את כל ההכרזות שלו, שהיו גם בזמנו, שהכול מסתדר והכול בסדר, לכן אני רוצה לחוקק את החוק הזה. מכיוון שאני מאוד מעריך את הרב הראשי לישראל, הרב שלמה עמר, ואת הרב הראשי לשעבר, הראשון לציון הרב עובדיה יוסף, אני רוצה את ההלכה שלהם לעגן בחוק.
<אורי מקלב:>
את העמדה של הרב הצבאי הראשי – האם אפשר כרגע לשמוע?
<היו"ר דוד רותם:>
איזו עמדה? הם לא ביקשו. האם יש לכם עמדה?

<איל קרים:>
קודם כול, הצבא חושב שהדבר הכי חשוב מבחינתו זו טובת המתגייר והמתגיירת, והדרך להשיג את טובת כלל המתגיירים בצבא ההגנה לישראל היא אך ורק בדרך של תיאום עם הרבנות הראשית לישראל. 
יותר מזה, אנחנו חושבים שקיים חשש שלא רק שחקיקה לא תוביל להכרה בגיורים של בית הדין הצבאי לגיור על-ידי כלל רשויות המדינה, ובדגש על רשמי הנישואים, ייתכן אף שיהיה בה כדי להביא לתוצאה הפוכה.
<היו"ר דוד רותם:>
למה?

<איל קרים:>
כי זה יגביר את המתח המובנה בין חקיקת הכנסת לבין ההלכה היהודית.
<היו"ר דוד רותם:>
לא הבנתי. האם הגיור הצבאי הוא גיור על-פי ההלכה היהודית?
<איל קרים:>
חד-משמעית.

<היו"ר דוד רותם:>
אם כך, איך זה יגביר את המתח? מה שאומרת הכנסת זה דבר נורא פשוט: מכיוון שהגיור הצבאי הוא גיור לפי ההלכה, אל תטילו בו ספקות. זה מה שאומרת הכנסת. אנחנו כבר שמענו שהטילו ספקות בגיור הצבאי.
<אברהם מיכאלי:>
לא בהלכתי. 
<היו"ר דוד רותם:>
בהלכתי.

<אברהם מיכאלי:>
ממש לא.
<היו"ר דוד רותם:>
ממש כן.

<אברהם מיכאלי:>
בוא נדייק, שהפרוטוקול לא יתבלבל בעוד שבוע. 
<היו"ר דוד רותם:>
הפרוטוקול לא יתבלבל.

<אברהם מיכאלי:>
שום פגם הלכתי לא היה שם. היתה שם בעיה ביורוקרטית מינהלתית, ומי שעורר את זה, זה לא רב, אלא פרקליטה בב"גצים. זה הכול.
<איל קרים:>
בעיה פרוצדורלית, ושום בעיה הלכתית.

<היו"ר דוד רותם:>
רבותי, ראינו את מסקנות הוועדה שהקים בזמנו הרב הראשי, הרב עמר, ראינו מה הם כתבו שם. היו להם דרישות שתעשו שינויים, פירושו של דבר שהם לא סמכו עליכם. לגבי רושמי נישואים, רושמי נישואים - - -
<איל קרים:>
סליחה, אני מוחה על מה שכבודו אמר.

<היו"ר דוד רותם:>
אתה יכול למחות עד מחר. 

<איל קרים:>
הוועדה שהקים הרב הראשי לישראל, לא רק שגיבתה את כל הגיור הצבאי, אלא אפילו טענה שהגיור הזה מתבצע טוב יותר מאשר בהרבה מקומות באזרחות.
<אורטל יוחפז:>
והבעיה המינהלתית נפתרה.

<היו"ר דוד רותם:>
אני יודע. בינתיים היא נפתרה, כי הרב הראשי, עמר, בעקבות פסק הדין הוא חתם על תעודות הגיור. מה יקרה בעוד חמש שנים, אתם לא יודעים. את זה אני רוצה לפתור, כי אני לא אתן לאף אחד להעמיד את חיילי צה"ל במצב של חוסר ידיעה.
<אורי מקלב:>
אפשר שהוא בכל אופן יסביר, יענה על השאלה שלך. הוא לא ענה על השאלה שלך מדוע זה יגביר את המתח. איך הוא רואה את הבעיה.
<היו"ר דוד רותם:>
לא הבנתי איך זה יגביר את המתח.
<אורי מקלב:>
תן לו להסביר את זה.

<איל קרים:>
אנחנו רואים שמאז שהתעוררה לכאורה בעיה, הבעיה הפרוצדורלית הזאת, אנחנו עובדים בתיאום עם הרבנות הראשית לישראל, הגיור הצבאי רק התעצם, הוא נהיה טוב יותר, אין בו היום שום בעיה, לא הלכתית, לא פרוצדורלית, ולכן אנחנו חושבים שאנחנו צריכים להמשיך לעבוד רק בתיאום עם הרבנות הראשית.

<היו"ר דוד רותם:>
אף אחד לא מפריע לכם לעבוד בתיאום עם הרבנות הראשית בחוקים האלה. כל מה שהחוקים האלה אומרים זה רק דבר נורא פשוט: אם מחר תתעורר בעיה פרוצדורלית עוד פעם, הרבצ"ר יוכל לחתום. זה הכול. אף אחד לא אומר לכם לא לעבוד בתיאום. תמשיכו לעבוד בתיאום, הכול מאה אחוז בסדר. אף אחד לא מונע מכם לעבוד בתיאום.
<איל קרים:>
אני חושב שאת הבעיה שהתעוררה מצד רשמי הנישואים – צריך לבדוק עם הרבנות הראשית לישראל איך ניתן לפתור את הבעיה הזאת.

<היו"ר דוד רותם:>
אי-אפשר לפתור אותה, אני אומר לך, כי רושמי הנישואים מצפצפים על הרבנות הראשית לישראל.
<אורי מקלב:>
גם אתה ממנה רשמי נישואים בחוק שלך. אתה ממנה רשמי נישואים, הם לא צריכים להגיע להחלטה בסעיף 5. סעיף 5 אומר - - -
<היו"ר דוד רותם:>
אני יודע, חבר הכנסת מקלב, מה שגם אתה יודע, שיש רושמי נישואים שגם כאשר מביאים להם תעודת גיור חתומה על-ידי הרב הראשי לישראל, הם עדיין אומרים: אנחנו לא מקבלים את זה, תלכו למכון פרטי שאנחנו נשלח אתכם אליו ותשלמו כסף.
<אורי מקלב:>
אתה בעצמך הרי יודע - - -
<היו"ר דוד רותם:>
שצריך לפטר אותם. אני יודע.
<אורי מקלב:>
אתה הרי בעצמך יודע שהאפשרות היא להירשם אצל רב שרושם נישואים שהם רוצים קיימת בפניהם, והם עושים את זה.
<היו"ר דוד רותם:>
מכיוון שחוק רבני צוהר יעבור השבוע, גם את זה אפשר יהיה לפתור.

<אורי מקלב:>
אם כך לא צריך את החוק.
<היו"ר דוד רותם:>
רושמי הנישואים הם האחרונים שמדאיגים אותי.
<אורי מקלב:>
אתה מדבר על זה שהצבא ימנה רב רושם נישואים. זאת אומרת, זאת מערכת של רישום נישואים.

<היו"ר דוד רותם:>
כבר היום יש בצבא רבני רושמי נישואים, כי חיילים מתחתנים בצבא.
<אייל קרים:>
אין בצבא רשמי נישואים.
<אורי מקלב:>
יש רבנים מסדרי קידושים, לא יותר מזה.

<היו"ר דוד רותם:>
אני יכול להירשם בצבא ולהתחתן.
<אורי מקלב:>
הוא מעביר את הרשימות למקום אחר.

<היו"ר דוד רותם:>
מה זה חשוב שהוא מעביר את הרשימות? הוא עושה את ה - - -

<אורי מקלב:>
הוא עושה - - -

<היו"ר דוד רותם:>
אני רוצה לתת לצבא את הסמכות לחתן.

<אורי מקלב:>
מי שבודק, זה ללא תקדים מה שאתה עושה בחוק הזה גם לגבי אזור רישום נישואים וגם באופן כללי. אני רק שואל שאלה, ואני לא יודע אני שואל אותך, היושב-ראש, או את מי לשאול כאן. הרי היה איזה הסכם. היה איזה דיל בעניין הזה. 
<היו"ר דוד רותם:>
לא היה שום דיל ושם הסכם.

<אורי מקלב:>
איפה זה נמצא?

<היו"ר דוד רותם:>
לא, סליחה. לא היה שום דיל ושום הסכם. הודעתי כל הזמן שאני אעביר את החוק הזה למרות פסק ההלכה של הרב עובדיה יוסף והרב עמר. לא היה שום הסכם. 

<אורי מקלב:>
אדוני היושב-ראש, לא אמרתי שדווקא אתה עשית הסכם, לכן אמרתי שאני לא יודע את מי אני שואל, אבל היה הסכם ויש הסכם. 
<היו"ר דוד רותם:>
אני לא יודע מי עשה הסכם.

<אורי מקלב:>
היה הסכם ויש הסכם. אני פשוט מופתע.

<היו"ר דוד רותם:>
ההסכם הזה לא מחייב אותי.
<אורי מקלב:>
רק ביום האחרון הוא לא מחייב אותך?

<היו"ר דוד רותם:>
הוא לא חייב אותי הרבה זמן.

<אורי מקלב:>
עד לפני שבוע הוא כן חייב אותך? למה לא הבאת אותו לפני שבוע?

<היו"ר דוד רותם:>
גם לפני שבוע הוא לא חייב אותי.

<זבולון אורלב:>
אני יכול לקבל רשות דיבור?

<היו"ר דוד רותם:>
בבקשה, אדוני.

<משה גפני:>
אני גם מבקש.

<זבולון אורלב:>
הרב קרים, בסוגיית הכשרות בצבא. ההחלטות הן החלטות חלוטות של הרבנות הצבאית, הכשרות היא כשרות של הצבא. הצבא לא נזקק להסמכה מהרבנות הראשית כמו שכל נותן כשרות ברשויות המקומיות מחויב.
<אייל קרים:>
הצבא פועל מתוך חוק איסור הונאה בכשרות, שהוא חוק ארצי.
<זבולון אורלב:>
נכון מאוד. חוק איסור הונאה בכשרות מאפשר לכם להסדיר את סוגיית הכשרות בצבא.
<משה גפני:>
אין חוק פרטי לצבא, זה חוק כללי.

<זבולון אורלב:>
אפשר לעשות חוק כללי גם בסוגיית הגיור, שמשמעותו  שאותה סמכות שיש לצבא בנושא כשרות תהיה לצבא גם בנושא גיור. זה לפחות הרעיון של החוק שלי.
<משה גפני:>
לא-לא. זה לא הרעיון, אבל לא חשוב. אני אומר כשאקבל רשות דיבור.

<זבולון אורלב:>
אמרתי מה הרעיון. שאלתי, הרב קרים, למה בסוגיית הכשרות – כן, ובסוגיית הגיור – לא?
<אורי מקלב:>
נותנים כשרות למפעלים? הצבא קונה מצרכים שבכשרות של הרבנות.

<זבולון אורלב:>
לא. זה לא רק - - -

<אורי מקלב:>
זה המטבחים. הוא קונה דברים. הוא קונה בשר לבד?
<זבולון אורלב:>
הכשרות היא לא רק בשר.

<אורי מקלב:>
כל הפרודוקטים הם מביאים באישור הרבנות, הם לא עושים ייצור בהכשר של הרבנות הצבאית.
<זבולון אורלב:>
גם פה, הרבנים הצבאיים שנהיו רבנים עברו מבחני רבנות ברבנות הראשית. הרבנות הצבאית לא מסמיכה רבנים. הרבנות הצבאית לא מסמיכה רבנים. כל רב צבאי שנושא תואר רב, עבר מבחני רבנות ברבנות הראשית.
<אייל קרים:>
מי שמסמיך רבנים זו הרבנות הצבאית.

<זבולון אורלב:>
יש רב שלא עבר מבחנים של הרבנות הראשית להיות רב?
<אייל קרים:>
רובא דרובא.

<זבולון אורלב:>
לכן אני אומר: מאי שני סוגיית הגיור מסוגיית הכשרות? מה ההבדל? וגם מה מפריע? שאל היושב-ראש שאלה נכונה. האם החוק הזה מונע את התיאום ואת האחידות ואת כל הדברים האחרים? הוא לא מונע שום דבר. הוא מאפשר לרב הצבאי לקבל את ההחלטה החלוטה. יש להניח שהרב הצבאי לא יקבל החלטה חלוטה בעניינים כל כך עקרוניים, כי יש לזה השלכה על רושמי הנישואים ועל כל מיני דברים אחרים, אלא בתיאום עם הרבנות, ואני מברך על התיאום הזה, וכל אחד צריך לדעת את מקומו. יש לנו עניין שצה"ל שעושה פעולה מסוימת, תהיה לו סמכות לעשות את הדבר הזה.
<היו"ר דוד רותם:>
תודה.

<אברהם מיכאלי:>
אתה יוצר מדינה בתוך מדינה וזה אסון, ואתה אפילו לא משער לעצמך מה יקרה בעוד כמה שנים, איך יתייחסו לאותם "מגוירים" על-ידי צה"ל.
<היו"ר דוד רותם:>
חבר הכנסת מיכאלי, אני מציע שתירגע. אני יודע איך מתייחסים למגוירים גם ברבנות הראשית - - -
<אברהם מיכאלי:>
הרי אתה לא מתכוון למה שאתה אומר.

<היו"ר דוד רותם:>
הרי אתה יודע את זה טוב מאוד, אלא שאתם צריכים להחזיק בכבודה של הרבנות הראשית פתאום.

<אברהם מיכאלי:>
לא יהיה יחס שווה למגויר שיגויר על-ידי הרבנות הראשית לישראל.
<היו"ר דוד רותם:>
יהיה, יהיה.

<אברהם מיכאלי:>
כשאתה תהיה אדמו"ר ותיתן חותמות לרב הצבאי - - -
<היו"ר דוד רותם:>
אתה תיסע לאשקלון ולאשדוד ואתה תראה שגם היום אין - - -
<אברהם מיכאלי:>
אתה רוצה להיות כמוהם, עבריין?
<היו"ר דוד רותם:>
אני רוצה להיות עבריין? תדיחו אותם. אני לא רואה שהרבנות הראשית עושה משהו.
<זבולון אורלב:>
הרב קרים, אני בתחושה שאתם קצת משדרים רגשי נחיתות, שאתם כאילו לא מוכנים לקחת על עצמכם את האחריות להיות מתואמים. תעשו את מה שאתם מבינים, תהיו מתואמים עם הרבנות הראשית, אבל הסמכות והאחריות היא בידכם. מה הבעיה בזה?
<אורי מקלב:>
אם הוא משדר רגשי נחיתות, איך משדרים אמת? איך הוא צריך לעשות את זה?

<זבולון אורלב:>
אמרתי, הוא משדר אמת. 

<אורי מקלב:>
אמת נחותה?

<זבולון אורלב:>
אמת שהיא מבחינתי רגשי נחיתות שלא מוכנה לקחת אחריות.

<היו"ר דוד רותם:>
חבר הכנסת גפני, בבקשה.

<משה גפני:>
אדוני - - -

<היו"ר דוד רותם:>
שלוש דקות.

<אורי מקלב:>
לפתיחה שלוש דקות.

<היו"ר דוד רותם:>
שלוש דקות. אני מכיר את גפני, הרי הוא יכול לדבר שעתיים.

<אורי מקלב:>
אני נותן לו שתי דקות משלי.

<היו"ר דוד רותם:>
אתה לא יכול לתת לו. שלוש דקות, חבר הכנסת גפני.

<משה גפני:>
אדוני היושב-ראש, אני לא פונה אליך, אני פונה לחבר הכנסת אורלב. למה אתה מביא את החוק הזה, אני מבין, זה ברור. מצדך שהצבא ייפגע, שהרבנות הצבאית תיפגע, זה לא רלוונטי. אתה צריך לעשות - - -
<זבולון אורלב:>
זה לא יפה שאתה אומר את זה.

<משה גפני:>
אני רוצה להגיד את זה.

<זבולון אורלב:>
זה לא יפה.

<היו"ר דוד רותם:>
אני מבקש שלא תפריע לו. הרב גפני תמשיך.
<משה גפני:>
יש לי שלוש דקות, ובשלוש דקות אני צריך לתמצת את מה שאני רוצה - -

<היו"ר דוד רותם:>
נכון, בשלוש דקות האלה תסביר למה אתה לא רוצה - - -

<זבולון אורלב:>
אתה רשאי לומר, רק אמרתי - - -

<היו"ר דוד רותם:>
סליחה. זה בסדר גמור.

<משה גפני:>
זה לא יפה, אבל כל מה שנעשה בשבוע האחרון הוא יפה? הכול יפה?
<אורי מקלב:>
שלוש דקות על החוק של אורלב, שלוש דקות על החוק - - -

<משה גפני:>
לא, הוא יכול לעצור אותי, זה בסדר גמור, אני אעצור, אני לא אלך נגד היושב-ראש. 
עושים חוק שקודם כול, בראש ובראשונה, הוא טובת הרב הצבאי הראשי. יושב פה סגן הרב הצבאי הראשי, אני גם שוחחתי עם הרב הצבאי עצמו, כבר לפני כמה חודשים, הם מתנגדים לחוק הזה. זבולון, מתנגדים לחוק הזה בצדק רב. אין בעיה שעומדת על סדר-היום, אין בעיה. זה לא איזה נושא שעכשיו הולכים לפתור. אגב, אני גם רוצה לדעת מה היועצת המשפטית של הוועדה חושבת. האם בכלל אפשר לעשות חוק שחל רטרואקטיבית? יש פה סעיף שאומר - - -
<סיגל קוגוט:>
הוא אקטיבי, הוא לא רטרואקטיבי.

<משה גפני:>
- - "הוראות חוק זה יחולו גם על גיור שערך בית דין לגיור הפועל במסגרת צבא הגנה לישראל לפני תחילתו של חוק זה," - - - 
<סיגל קוגוט:>
תמשיך את המשפט.

<משה גפני:>
"ובלבד שלא התקבלה החלטה חלוטה בעניין תוקפו של הגיור בידי ערכאה שיפוטית." בסדר, אבל מדובר על הליך שאם לא התקבלה איזו החלטה, זה חל על מה שנעשה.
<סיגל קוגוט:>
מה חל?

<היו"ר דוד רותם:>
זה חל מהיום והלאה.

<משה גפני:>
בסדר. מה זה משנה?

<סיגל קוגוט:>
זה לא רטרואקטיבי.

<משה גפני:>
זה רטרואקטיבי.

<סיגל קוגוט:>
לא.

<משה גפני:>
זה כן רטרואקטיבי - - -

<היו"ר דוד רותם:>
למה לך להתווכח עם גפני? אני לא מבין. גפני, אתה צודק.

<משה גפני:>
סיגל, אנחנו לא עוסקים בדיון משפטי ולא בדיון ענייני ולא בדיון על טובת חיילים או גרים או מי שרוצה להתגייר או הרבנות הצבאית. זאת לא הסוגיה שעומדת כאן לדיון. למה זה לא עומד לדיון? אם הייתי אומר את זה, אז אני הרי חרדי, חשוד; אומר את זה סגן הרב הצבאי הראשי. הוא אומר. את יודעת מה, אני רואה שאומר את זה גם ראש ממשלה בסיכום הדיון בממשלה, והוא אומר כך: אני מבקש להבהיר, אנחנו מבקשים לפתור את בעיית הגיור של חיילי צה"ל, זאת בעיה טכנית שהתעוררה, היא לא היתה קיימת קודם, ואולם עתה השאלה היא אם אנחנו יוצרים כאן שתי מערכות גיור. אני חושב שהרוב הוא בעד שמירה על אחידות הגיור. הדבר הזה ניתן לביצוע, הפתרון של הבעיה הטכנית של גיור חיילי צה"ל ניתן לביצוע על-ידי הפעולה של הרב עמר, ואין לנו שום כוונה לפגוע במעמד של הרבנות הצבאית, ואכן הדבר הזה בא לידי ביטוי בהחלטה שהתקבלה על-ידי ועדת השרים לענייני חקיקה. העמדה שלי היא שעדיף שנושא זה יוסדר באמצעות סמכויות של הרבנות הראשית ולא באמצעות חקיקה. בכל מקרה כל חקיקה, אסור שתפגע במעמד הרבנות הראשית וכו' וכו'.

יש פה היגיון מאוד-מאוד פשוט, מאוד-מאוד פשוט. חבר הכנסת אורלב, יוצרים שתי מערכות גיור: מערכת אחת שיש לגביה ספקות, אחרת לא צריך חוק, ומערכת אחת שאין לגביה ספקות, שעליה יש חוק מקדמת דנא. את מערכת הגיור, כמו כל דבר במדינת ישראל, עושים על-ידי מערכת אחת, ואין הדבר דומה, לא לכשרות ולא לסניפים של משרד ממשלתי שיכולים להתפזר בכל המקומות, הסמכות היא אחת. הסמכות היא הממשלה, הסמכות היא החוק, הסמכות היא זה שמאשר את הנושא הזה.
<רוברט אילטוב:>
הרבנות הצבאית הראשית לא קשורה לרבנות?

<משה גפני:>
היא קשורה. היא קשורה. להיפך.

<רוברט טיבייב:>
אז איך אתה טוען שזה בכלל שני - - -

<משה גפני:>
אם אתה עושה חוק - - -

<רוברט טיבייב:>
הרי זה חלק מזה, למה שלא תיתן לו סמכות?
<משה גפני:>
אם אתה עושה חוק שאומר שהגיור של הרבנות הצבאית - - -

<רוברט טיבייב:>
אתה אומר שזה עכשיו - - -

<היו"ר דוד רותם:>
חבר הכנסת גפני, אתה הרי יודע שגם הנחתי חוק לגבי הגיור של הרבנות הראשית.
<משה גפני:>
אני יודע. אני יודע.

<רוברט אילטוב:>
הרבנות הצבאית קשורה לרבנות הראשית, היא חלק ממנה.

<משה גפני:>
מה המצב עכשיו? עכשיו המצב הוא כפי שאמר הרב קרים. הוא אמר: אנחנו עושים את הגיורים, גיורים ברמה הלכתית גבוהה. זה מה שהוא אמר, אני לא מכיר את זה, אני לא יודע להגיד, אבל זה מה שאומר בעל הדין בעצמו, שאליו אתה מתייחס בחוק שלך. הוא אומר: אנחנו עושים גיורים ברמה הלכתית טובה, אנחנו קשורים עם הרבנות הראשית, אין לנו בעיה היום - - -
<רוברט טיבייב:>
למה שלא תיתן לו סמכות כזאת? 
<משה גפני:>
למה אתה נותן סמכות?

<רוברט טיבייב:>
למה לא? הוא נוהג על-פי ההלכה האורתודוקסית. אין לך שום ויכוח הלכתי אתו.

<משה גפני:>
למה שלא תיתן סמכות שיש ליושב-ראש ועדת החוקה גם ליושב-ראש ועדת הכספים, שיהיו סמכויות בכל המקומות?

<היו"ר דוד רותם:>
הרב גפני, אתה לא מדבר אלי, אבל אני אדבר אליך. הכול בסדר גמור בגיור, אבל לי יש חשש רק מדבר אחד, שמחר בבוקר אתה ומישהו שדומה לך יהיה הרב הראשי לישראל. 

<משה גפני:>
ולכן אני אומר שמה שאתם עושים, חבר הכנסת אורלב, אתם עושים עוול למתגיירים הצבאיים, מכיוון שמה שיקרה, שאדם נורמלי, לא חרדי, לא שייך לציונות הדתית ולא שייך לציבור המסורתי, יתחיל לשאול שאלה. למה היה צריך חבר הכנסת אורלב לעשות חוק, כשהרבנות הצבאית לא ביקשה את זה והיא מתנגדת? למה הוא היה צריך לעשות את החוק הזה? כי היה אז ערעור על העניין הזה – מתי שתגיד לי לעצור, אני אעצור. אני מכיר את כללי המשחק, מה שאתם מתכוונים לעשות פה, זה בכלל לא חשוב. 
הרבנות הצבאית היא נגד, זבולון. אנחנו הרבה שנים בכנסת, מתי הלכת נגד הרבנות הצבאית הראשית? אתה זוכר דבר כזה שהרבנות הצבאית הראשית אומרת שהיא לא רוצה את החוק הזה, טוב לה כך, להיפך, מעמדה איתן, אומרת הרבנות הצבאית: אני יכולה לעשות כל מה שנדרש, והלכת נגדה? אם החשש הוא שיבוא מישהו בעתיד ויערער על סמכותה של הרבנות הצבאית, הוא גם יכול לערער על סמכותה של הרבנות הראשית.

<זבולון אורלב:>
אני מקבל כל פסיקה הלכתית של הרבנות הצבאית הראשית. הנימוק שלהם שעכשיו נאמר פה לא קשור לעניין הלכתי בכלל. אין כאן ויכוח בהלכה, יש כאן ויכוח של פרוצדורה. אני נשמע לכל פסק הלכה. אין כאן עניינים הלכתיים.

<משה גפני:>
אני אומר לך את מה שגם הם אומרים, אבל אני אומר לך כחבר כנסת, ולא כחבר כנסת חרדי - - -
<זבולון אורלב:>
אני מבין שאתה הולך, אגב, להתגייס לצה"ל. כזאת תמיכה ברבנות הצבאית – אולי תתגייסו לצה"ל.

<היו"ר דוד רותם:>
לא, לא, לא. אני מצטער, אתה לא מתווכח אתו. חבר הכנסת גפני, נא לסיים.

<רוברט טיבייב:>
תיכף יגייסו אותך למילואים.

<זבולון אורלב:>
לא, זה מדהים - - -

<היו"ר דוד רותם:>
די. אני מבקש לא להפריע לו. נא לסיים, חבר הכנסת גפני.
<משה גפני:>
חבר הכנסת אורלב, אתה יכול לדבר עלי כמה שאתה רוצה, אבל אני מבקש לפחות מבחינה אינטליגנטית להתמודד עם הטיעון שלי. עזוב אותי, לא אני אומר את זה, אומר את זה הרמטכ"ל, בסדר? אומר את זה רב הצבאי הראשי. אומר את זה יאיר לפיד שהיה כתב ב"במחנה". מה זה משנה?

<זבולון אורלב:>
זה לא עניין הלכתי.

<היו"ר דוד רותם:>
סליחה, אתה לא עונה לו בכלל.

<משה גפני:>
הוא מדבר על מילואים ובועז נול, או החבר שלו, שהיה כתב גלי-צה"ל. מה זה משנה, אז הוא עושה מילואים בגלי-צה"ל בג'בלאות שם, בתוך המיקרופונים.

על כל פנים, אני מדבר לגופו של עניין. ולגופו של עניין אתה יודע שהולך להיות עוול. 
<זבולון אורלב:>
זה לא עניין הלכתי.

<משה גפני:>
או החבר שלו שהיה כתב בגלי צה"ל. על כל פנים אני מדבר לגופו של עניין - - -

<זבולון אורלב:>
- - -

<משה גפני:>
אני בטוח שאתה יודע, אני מעריך אותך כאדם אינטליגנטי, אבל יכול להיות שאני טועה. על כל פנים, יכול להיות שאני טועה בעניין שאתה יודע את העניין הזה. 
<היו"ר דוד רותם:>
תודה.

<משה גפני:>
החלק הזה שבו אתה יוצר סטיגמה וחלוקה של שתי מערכות גיור. נעשה עוול, תחשוב מה יהיה בעוד חמש שנים, תחשוב מה יהיה בעוד עשר שנים. לא יהיה עכשיו מצב שבו אנחנו נמצאים ערב בחירות, שיש למישהו אינטרס להביא כל מיני חוקים כדי שאולי הוא יקבל עוד מנדטים. אתה יודע שזה המצב, אתה יודע שאין פה דיון ענייני, אין פה דיון לגופו של עניין. הרי בדבר כל כך רגיש כמו נושא של גיור, שזה אחת מלבת הבעיות שיש ביהדות מאד ומתמיד, כשאתה יוצר פה במין מחטף כזה חקיקה, כשבעוד חמש שנים אתה תאכל את הכובע על זה. הרי זה יהיה מצב בלי נסבל. אני אומר את זה, אז בסדר, אני סתם חרדי משתמט, אבל אומר את זה סגן הרב הצבאי הראשי, אומר את זה הרב הצבאי הראשי, אומרים את זה אנשים שעוסקים בעניין, אומר את זה ראש הממשלה.
<היו"ר דוד רותם:>
תודה, חבר הכנסת גפני.
<משה גפני:>
עכשיו אני שואל שאלה פרוצדורלית. הממשלה לא החליטה לתמוך בחוק הזה. לא אכפת לך? זה לא משנה?
<היו"ר דוד רותם:>
לא. 
<רוברט טיבייב:>
גם כשהעברנו את זה בקריאה הטרומית זה לא היה בתמיכה.

<היו"ר דוד רותם:>
תודה רבה. חבר הכנסת מיכאלי, בבקשה.

<אברהם מיכאלי:>
אדוני היושב-ראש, אנחנו מחוקקים חוק שהולך לפגוע בחיילי צה"ל, הולכים לפגוע ברבנות הצבאית הראשית. אני לא רוצה לחזור עכשיו על כל מה שנאמר כאן קודם.
<רוברט טיבייב:>
מה הסיבה לפגיעה הזאת?

<היו"ר דוד רותם:>
לא, לא, לא, לא.

<אברהם מיכאלי:>
הפגיעה היא שהם רוצים להיות גוף נפרד לגיור.

<אורי מקלב:>
הוא רוצה להבין.

<היו"ר דוד רותם:>
הוא רוצה להבין, הכול טוב ויפה, רק בלי להפריע.
<אורי מקלב:>
הוא רוצה הבהרה בעניין הזה.

<אברהם מיכאלי:>
אנחנו שומעים פה באמת דברים ברורים.
<אורי מקלב:>
זה סוג נחות של גיור צה"ל.

<אברהם מיכאלי:>
אנחנו שומעים פה דברים ברורים, שהרבנות הצבאית חוששת לסטיגמה שיכולה להתפתח בציבור, שזה גיור מסוג נחות, גיור מסוג שהרבנות הראשית כביכול לא מכירה בהם, ופה הרבנות הצבאית באה לבקש מאתנו: חבר'ה, תרדו מאתנו. מה אתם רוצים? זה בא בשביל לעשות להם דווקא ולפגוע בהם? אני לא מבין את זה. 
כל מה שאמרת קודם, שהפרוטוקול לא יתבלבל, שום פגם לא היה עד עכשיו בגיורים צבאיים. אותו רב בודד, כזה או אחר, שהטיל פגם, הוא לא הטיל את זה בגלל שזה גיור צבאי, לא בגלל אותה טענה שאותה פרקליטה טענה בדיון בבג"ץ, יש לו גישה משלו, ועם כל הכבוד, אנחנו לא פוסקים הלכות לפי אותם אנשים בודדים. 
הרבנות הצבאית היום לא רוצה להיפרד מהרבנות הראשית. חוק הגיור שאתה ואני ועוד כמה חברים היינו שותפים לו וניסוחו לצערנו תקוע, בואו נקדם את החוק ההוא במקום שצריך לקדם, ולא להטיל פגם בגיורים צבאיים שלצערנו בסוף יפגעו בחיילי צה"ל בהמשך.
<היו"ר דוד רותם:>
תודה רבה.
<משה גפני:>
למה זה לא רטרואקטיבי?
<סיגל קוגוט:>
כי זה לא משנה את הסטטוס של הגיור שכבר נעשה ונקבע.

<היו"ר דוד רותם:>
הגיור היה גיור כהלכה והגיור היה תקף.
<משה גפני:>
אני לא יודע מה זה "כהלכה", אני לא יודע. אני לא רב ואתה לא רב.

<היו"ר דוד רותם:>
אני יודע שאתה לא יודע מה זה "כהלכה".
<משה גפני:>
אתה לא יודע ואני לא יודע.

<היו"ר דוד רותם:>
אתה תתפלא, אני יודע.

<משה גפני:>
אתה לא יודע, אתה לא מתחיל אפילו לדעת.

<היו"ר דוד רותם:>
אתה לא יודע מה זה "כהלכה".

<משה גפני:>
אתה אפילו לא מתחיל לדעת. אני שואל את היועצת המשפטית, מדובר על גיור שנעשה בבית דין לגיור בצבא, הוא נעשה לפני שנים. הגיור כבר נעשה. החוק אומר שהרב הצבאי הראשי מוסמך לאשר את הגיור הזה? זה מה שאומר החוק הזה? אחרת למה צריך את הסעיף הזה?
<סיגל קוגוט:>
לא כל הסעיפים רלוונטיים - - -
<משה גפני:>
הבנתי מה שאת אומרת "הוראות חוק זה יחולו גם על גיור שערך בית דין לגיור הפועל במסגרת צבא הגנה לישראל לפני תחילתו של חוק זה". 

<סיגל קוגוט:>
לפי העניין.

<משה גפני:>
איפה כתוב "לפי העניין"?

<סיגל קוגוט:>
זה תמיד לפי העניין. אם יש לך הערה לנוסח, אחרי הקריאה הראשונה נוכל לשפר.

<משה גפני:>
אין לי הערה. הכוונה ברורה לי.

<סיגל קוגוט:>
זה לפי העניין.

<משה גפני:>
לפי דעתי היא ברורה לכל יושבי החדר הזה וגם לאלה שקוראים עיתונים. 

<סיגל קוגוט:>
הכוונה שאם יתעורר ספק בתוקפו של גיור כזה שנעשה לפני עשר שנים, ינהגו לפי הפרוצדורה החדשה.

<משה גפני:>
סיגל, אני מאוד מעריך את חוות הדעת המקצועית שלך מאז ומתמיד, אני רק מנסה להבין אותך.

<סיגל קוגוט:>
אני לא יכולה להסביר את עצמי יותר טוב.

<זבולון אורלב:>
תאמיני לי שהוא מבין אותך מצוין - -

<סיגל קוגוט:>
אני יודעת.

<משה גפני:>
"הוראות חוק זה יחולו גם על גיור - - -

<זבולון אורלב:>
- - בשונה ממני, הוא אינטליגנטי, הוא מבין.

<היו"ר דוד רותם:>
בחייך, זבולון. אנחנו צריכים ללכת לוועדת הכנסת. אני רוצה שגפני יגמור לקבל את התשובות לו להצביע וללכת.
<משה גפני:>
"הוראות חוק זה יחולו גם על גיור שערך בית דין לגיור הפועל במסגרת צבא הגנה לישראל לפני תחילתו של חוק זה." אני שואל אותך, בית דין צבאי, בית דין במסגרת הצבא, לפני עשר שנים עשה גיור, הרב הצבאי הראשי מוסמך על-פי החוק הזה לאשר את הגיור שנעשה לפני עשר שנים, כאשר לפני עשר שנים יכול להיות שהיו – יכול להיות, לא שאני יודע, אני לא בקיא בהלכה בעניין הזה כמו שאחרים אומרים שהם בקיאים – יכול להיות שההנחיות של הרב הצבאי הראשי הן שונות, לא שאני יודע, יכול להיות שההנחיות של הרבנות הראשית הן שונות, אנחנו עכשיו בחקיקה אומרים שמה שהיה לפני עשר שנים, הרב הצבאי הראשי מוסמך?
<סיגל קוגוט:>
א', כן - - -

<משה גפני:>
זה לא רטרואקטיבי? אני מתנצל, אני פשוט לא למדתי את הליבה ואני לא יודע במשפטים כלום. לכן אני סומך על מה שאת אומרת.

<היו"ר דוד רותם:>
מילא במשפטים, אתה עוד במלים לא יודע.
<משה גפני:>
לימדו אותי בחינוך העצמאי לקרוא בלי נקודות, אז כשאת אומרת "לפי העניין", אני מחפש איפה זה.

<סיגל קוגוט:>
לפי העניין במקרה הזה - -
<משה גפני:>
"לפי העניין" זו תשובה שאני נותן, זה תמיד כהלכה.

<סיגל קוגוט:>
-  - סביר שזה יהיה רלוונטי רק לסעיפים הבאים בחוק.

<משה גפני:>
איפה?

<סיגל קוגוט:>
בעניין רושמי הנישואים והטלת ספק - - -

<משה גפני:>
לפני עשר שנים היה גיור צבאי. החוק הזה חל עליו?
<היו"ר דוד רותם:>
לגבי מה?

<משה גפני:>
לגבי גיור.

<סיגל קוגוט:>
אלא אם כן גופו של הגיור לפני עשר שנים נידון בערכאה שיפוטית.

<היו"ר דוד רותם:>
אם זה לא נידון בשום ערכאה אחרת, לא יצאה תעודה והרב הראשי יחליט שהגיור הזה הוא בסדר, הוא יכול לחתום עליו.
<משה גפני:>
זה חוק רטרואקטיבי, לא עושים דבר כזה.

<היו"ר דוד רותם:>
זה לא רטרואקטיבי. הוא חותם היום, הוא לא חותם בעבר. גפני, כשנדון בזה בקריאה השנייה והשלישית תרשום הסתייגות.

<משה גפני:>
אני לא רושם הסתייגות, אני מכבד את הכנסת. אני רוצה שיהיה חוק שנדע כולנו האם הוא רטרואקטיבי, כן או לא. זה הדבר היחיד.

<סיגל קוגוט:>
החוק הוא לא רטרואקטיבי.

<היו"ר דוד רותם:>
סיגל אומרת שזה לא רטרואקטיבי.

<משה גפני:>
סיגל, אני שואל מה דינו - - -
<סיגל קוגוט:>
מה דינו של גיור שלא נעשה בצבא לפני עשר שנים ולא יצאה לגביו תעודה? בדרך כלל כן צריכה לצאת לגביו תעודה. אם לא יצאה תעודה, אז מה?
<משה גפני:>
לפי החוק הקיים, בסדר. 

<סיגל קוגוט:>
צריכה לצאת תעודה.

<משה גפני:>
אז יוצאת תעודה.

<סיגל קוגוט:>
יפה, צריכה לצאת תעודה. סביר להניח שגם על גיור צבאי לפני עשר שנים יצאה תעודה.
<אורי מקלב:>
לפני עשר שנים הרבנות היתה מוסמכת - -
<סיגל קוגוט:>
אז יש תעודה, לכן הסעיף הזה לא רלוונטי.

<אורי מקלב:>
- - כאן היא לא מוסמכת, ואת נותנת לה סמכות רטרואקטיבית.

<היו"ר דוד רותם:>
גמרנו. אומרת היועצת המשפטית שזה לא רטרואקטיבי. היא לא מתווכחת אתכם, זו עמדתה.

<אורי מקלב:>
אנחנו רוצים להבין.

<היו"ר דוד רותם:>
אתם רוצים להבין, אז אחר-כך תקבלו שיעור במשפטים, קודם נתחיל במלים.
<אורי מקלב:>
אולי תהליך הגיור לא ברור כל כך, אנחנו רוצים לדעת איך זה עובד.

<היו"ר דוד רותם:>
הוא ברור. תודה רבה, רבותי.

<אורי מקלב:>
- - -

<היו"ר דוד רותם:>
רבותי, אני עובר להצבעה. חבר הכנסת מקלב, תודה רבה לך.

<משה גפני:>
אני מבקש התייעצות סיעתית. 
<היו"ר דוד רותם:>
אתם יכולים לקבל דקה אחת.

<אורי מקלב:>
לפני זה, האם אני יכול לשאול את היועצת המשפטית?

<משה גפני:>
אני צריך לשאול את ליצמן אם הוא בעד או נגד.
<היו"ר דוד רותם:>
אתה רוצה לשאול את ליצמן, היית צריך לשאול אותו מראש.
<משה גפני:>
מה פתאום מראש? רק עכשיו ראיתי את זה בסדר-היום.

<היו"ר דוד רותם:>
אם רק היום ראית את זה בסדר-היום, אז לא הסתכלת.

<משה גפני:>
לפני יומיים. 
<היו"ר דוד רותם:>
לפני יומיים יכולת לדבר עם ליצמן.

<משה גפני:>
אנחנו יכולים לאשר דבר כזה בלי לדבר עם מוזס?

<היו"ר דוד רותם:>
ליצמן היה פה לפני חמש דקות. 

<משה גפני:>
אורי, אנחנו יכולים לאשר דבר כזה בלי לדבר עם מוזס?

<היו"ר דוד רותם:>
לא, אתם לא יכולים... רבותי היקרים, אני עובר להצבעה. תודה רבה. ההצבעה הראשונה היא על הצעת חוק הגיור הצבאי של חבר הכנסת - - -
<אורי מקלב:>
אני יכול לשאול שאלה?

<היו"ר דוד רותם:>
לא, אתה לא יכול לשאול יותר.

<אורי מקלב:>
אני יכול לשאול את המשרד - - -

<היו"ר דוד רותם:>
סליחה, אתה לא יכול לשאול יותר. אין לך רשות דיבור, אני עובר להצבעה.
<אורי מקלב:>
אדוני היושב-ראש, לא קיבלתי תשובה. 
<היו"ר דוד רותם:>
לא קיבלת תשובה, אני עובר להצבעה. אתה לא יכול יותר לשאול שאלות. תודה.

<משה גפני:>
מה עמדת משרד המשפטים?

<אורי מקלב:>
אני מתריע בפני היועצת המשפטית.
<היו"ר דוד רותם:>
רבותי, מי בעד החוק של חבר הכנסת - - -
<משה גפני:>
רגע, צריך תשובה.

<אורי מקלב:>
לא קיבלתי תשובה.

<היו"ר דוד רותם:>
תודה.

<משה גפני:>
אין תשובה לדבר הזה. מה זה, אנחנו רוצים לדעת את עמדת משרד המשפטים.
<היו"ר דוד רותם:>
רבותי, חוק הגיור הצבאי, התשע"ב-2012, של חברי הכנסת דוד רותם ורוברט אילטוב. מי בעד, ירים את ידו. מי נגד?
הצבעה

בעד – 3
נגד – 2 

הצעת חוק הגיור הצבאי, התשע"ב-2012, אושרה ותעלה למליאה לקריאה הראשונה.
<היו"ר דוד רותם:>
תודה רבה, שלושה בעד. תודה, שניים נגד, שלושה בעד. החוק אושר לקראת הקריאה הראשונה. 

רבותי היקרים, אני עובר לחוק של זבולון אורלב. מי בעד?

<משה גפני:>
אנחנו מבקשים רביזיה.

<דורית ואג:>
שלושה בעד.

<היו"ר דוד רותם:>
מי נגד?

<דורית ואג:>
אחד.

הצבעה

בעד – 3
נגד – 2 

הצעת חוק לתיקון פקודת העדה הדתית (המרה) (תעודת המרה למתגייר במהלך שירותו הצבאי), התשע"א-2010 אושרה ותעלה למליאה לקריאה הראשונה.
<היו"ר דוד רותם:>
תודה רבה, החוק אושר לקראת הקריאה הראשונה. אתה מבקש רביזיה.

<משה גפני:>
אנחנו, אורי מקלב ואני.

<אברהם מיכאלי:>
גם אני מבקש רביזיה.

<היו"ר דוד רותם:>
אין שום בעיה, רבותי. בדיוק בעוד חצי שעה ושתי דקות.

<(הישיבה נפסקה בשעה 11:40 ונתחדשה בשעה 12:10.)>
<היו"ר דוד רותם:>
שלום רבותי, אני עובר להצבעה על הרביזיה. אני מתחיל ברביזיה של חבר הכנסת מקלב על הצעת החוק שלי. מי בעד הרביזיה?
<משה גפני:>
הוא לא היה - - -

<היו"ר דוד רותם:>
אני עכשיו מצביע על הרביזיה, חבר הכנסת גפני. זו לא ועדת הכספים פה, זו ועדת החוקה.

<משה גפני:>
מה זה קשור ועדת הכספים או ועדת החוקה?

<היו"ר דוד רותם:>
מי בעד הרביזיה?

<דורית ואג:>
אחד.

<היו"ר דוד רותם:>
מי נגד הרביזיה?

<דורית ואג:>
שלושה.

הצבעה

בעד – 1
נגד – 3
הרביזיה לא נתקבלה.
<היו"ר דוד רותם:>
תודה רבה. הרביזיה נפלה.

אני עובר לבקשת הרביזיה של חבר הכנסת מיכאלי על הצעת החוק שלי. מי בעד הרביזיה?

<דורית ואג:>
אחד.

<היו"ר דוד רותם:>
מי נגד? שלושה.

<משה גפני:>
לא. הוא לא הצביע.

<דורית ואג:>
שניים.

<היו"ר דוד רותם:>
הוא מצביע. תודה.

הצבעה

בעד – 1
נגד – 3
הרביזיה לא נתקבלה.
<היו"ר דוד רותם:>
עכשיו אני עובר להצבעה - - -

<סיגל קוגוט:>
היתה הצבעה.

<היו"ר דוד רותם:>
היתה גם בקשה לרביזיה של חבר הכנסת מיכאלי על הצעת החוק שלי. מי בעד? אחד. מי נגד? שלושה.

הצבעה

בעד – 1
נגד – 3
הרביזיה לא נתקבלה.
<היו"ר דוד רותם:>
תודה. הרביזיה נפלה. 

על הצעת החוק של חבר הכנסת אורלב היתה בקשת רביזיה של חבר הכנסת מיכאלי. מי בעד? 

<דורית ואג:>
אחד.

<היו"ר דוד רותם:>
תודה. מי נגד?

<דורית ואג:>
שלושה.

הצבעה

בעד – 1
נגד – 3
הרביזיה לא נתקבלה.
<היו"ר דוד רותם:>
הרביזיה נפלה. תודה רבה.

<זבולון אורלב:>
לא היו עוד רביזיות על החוק שלי?

<היו"ר דוד רותם:>
היו שתיים.

<דורית ואג:>
כל הבקשות לרביזיה לא התקבלו.

<היו"ר דוד רותם:>
תודה רבה, רבותי.
<משה גפני:>
אתם יכולים ללכת לבחירות, זה בסדר.

<היו"ר דוד רותם:>
תודה. הישיבה נעולה.

<משה גפני:>
דפקתם את המתגיירים בצה"ל, אתם יכולים ללכת לבחירות.

<היו"ר דוד רותם:>
מצוין.

<הישיבה ננעלה בשעה 12:13.>
